stanford-oval/wikipedia huggingface dataset:
אינסברוק
היסטוריה

האזכור הראשון של העיר הוא במסמך משנת 1187 כ-"Insprucke". העיר שימשה כנקודה חשובה לחציית נהר אין, ומכאן שמה. הנתיב דרך הרי ברנרפאס היה אז חיבור עיקרי של תחבורה ותקשורת בין הצפון לדרום, והנתיב המזרחי ביותר החוצה את האלפים. ההכנסה של העיר משירות כתחנת מעבר גרם לשגשוגה.
העיר הפכה לבירת טירול בשנת 1429, ולקראת סוף המאה ה-15 המאוחרת העיר נהייתה מרכז אירופי של פוליטיקה ותרבות כשהקיסר מקסימיליאן הראשון העביר אליה את חצר האימפריה. באותה תקופה נבנה בניין עם גג הזהב.
במשך המלחמות הנפוליאוניות העיר הועברה לבוואריה, שהייתה בת בריתה של צרפת. המנהיג אנדריס הופר הוביל את הצבא הטירולאי לניצחון בקרב ברגאיסל נגד הכוחות המאוחדים של בוואריה וצרפת, וקידם את הפיכת אינסברוק לבירת טירול. לאחר מכן הכוחות המאוחדים פלשו לטירול ואינסברוק הפכה לחלק מבוואריה עד 1814. לאחר קונגרס וינה העיר חזרה להיות תחת שליטה אוסטרית. גופתו הגיבור הטירולאי אנדריס הופר, שהוצא להורג במאנטובה, הושבה 1823 לאינסברוק ונקברה בכנסיית העיר.
בשנת 1938 העיר סופחה לגרמניה הנאצית כחלק מהאנשלוס, על ידי אדולף היטלר. בין השנים 1942–1945 הופצצה העיר 21 פעם והיא סבלה מהרס כבד.
היסטוריה > התפתחות אוכלוסיית העיר

| --- | --- |

שנה: מספר תושבים
 2006 2005 2003 2001 1991 1981 1971 1961 1951 1939 1934 1923 1910 1900 1890 1880 1869 1500:  117,342 117,180 114,888 113,392 118,000 117,287 116,010 100,695 95,000 81,000 78,797 70,240 65,221 49,727 38,463 32,157 26,573 כ-5,123
תחבורה

אינסברוק נמצאת ליד צומת הכבישים המהירים A12 ו-A13 מה שמקנה לה גישה קלה לורונה שבאיטליה ולמינכן שבגרמניה.
התחנה המרכזית של אינסברוק היא אחת מתחנות הרכבת ההומות ביותר באוסטריה. מסילת הרכבת האוסטרית חוצה את הנתיב הדרומי מערבי של הרי הברנרפאס, ומחבר לצפון איטליה ודרום גרמניה.
מנמל התעופה של אינסברוק יוצאות בין השאר טיסות לפרנקפורט, לונדון ווינה.
החשמלית העירונית כוללת שני קווים בתוך העיר, ושניים מסביב לה. החשמלית תורחב בשנים הבאות ותגיע לעיירה האל אין טירול במזרח ולעיירה פלס במערב. בעיר ישנם כמה קווי אוטובוס. קווי המיניבוס שבעיר ינטשו בעקבות הרחבת קווי החשמלית.
ספורט

בעקבות מיקומה של העיר בין הרים, היא מקום אידיאלי לסקי בחורף ולטיפוס הרים בקיץ. סביב העיר ישנם כמה אתרי סקי, ובהם אקסאמר, ליצום, איגלס, זפלד, טולפס ועמק שטובאי. אתרים אלה עושים לאפשרי את הסקי אפילו בקיץ בשטחים מכוסי הקרח שבהם.
העיר אירחה פעמיים את משחקי החורף האולימפיים: פעם ראשונה בשנת 1964, ופעם שנייה בשנת 1976, כמחליפת מקום של דנוור, שדחתה את משחקי החורף שהיו אמורים להתקיים בה. דבר זה עושה אותה לאחת משלוש הערים היחידות שאירחו שני משחקי חורף אולימפיים, יחד עם סנט מוריץ שבשווייץ ולייק פלאסיד בארצות הברית. נוסף לכך, היא אירחה פעמיים ברציפות את משחקי החורף הפאראלימפיים בשנים 1984 ו-1988, יותר מכל עיר אחרת.
אינסברוק הייתה גם אחת הערים המארחות של יורו 2008 שהתקיים באוסטריה ובשווייץ.
העיר אינסברוק אירחה את אולימפיאדת החורף לנוער בינואר 2012, אולימפיאדת החורף לנוער הראשונה בהיסטוריה.
פוליטיקה

בחירות 2006 המקומיות הניבו את התוצאות הבאות:
| 0 | 1 | 2 |
| --- | --- | --- |

| מפלגה | אחוזי תמיכה | צד פוליטי |
|  פיר אינסברוק המפלגה הסוציאל-דמוקרטית האוסטרית מפלגת הירוקים האוסטרית מפלגת העם האוסטרית הרשימה החופשית רודי פדר שפיל מפלגת החירות האוסטרית |  26% 19% 18.5% 15.5% 9% 5% |  שמרנים שמאל שמאל שמרנים ימין ימין |
חינוך

אינסברוק נחשבת לעיר אוניברסיטאית עם מספר מוסדות להשכלה גבוהה.
המוסד המוכר ביותר הוא אוניברסיטת אינסברוק (Leopold-Franzens-Universität), האוניברסיטה הרפואית של אינסברוק והאוניברסיטה למדע יישומי (MCI Management Cente Innsbruck).
ערים תאומות

אינסברוק היא עיר תאומה של הערים:
גרמניה פרייבורג, גרמניה
צרפת גרנובל, צרפת
בוסניה והרצגובינה סרייבו, בוסניה והרצגובינה
דנמרק אולבורג, דנמרק
גאורגיה טביליסי, גאורגיה
ארצות הברית ניו אורלינס, ארצות הברית
פולין קרקוב, פולין
אישים מפורסמים

זימון בוכר (נולד ב-2000) - שחיין, סגן אלוף העולם לשנת 2024 במשחה ל-200 מטר פרפר
חתימה ביולוגית

חתימה ביולוגית (המכונה לפעמים מאובן כימי או מאובן מולקולרי) היא כל חומר - כגון יסוד, איזוטופ, מולקולה או תופעה - המספק עדויות מדעיות לחיים בעבר או בהווה על כוכב לכת.תכונות החיים הניתנות למדידה כוללות את המבנים הפיזיים או הכימיים המורכבים שלהם, השימוש שלהם באנרגיה חופשית וייצור ביומסה ופסולת.
תחום האסטרוביולוגיה משתמש בחתימות ביולוגיות כראיה בחיפוש אחר חיים מחוץ לכדור הארץ בעבר או בהווה.
סוגים

באופן כללי, ניתן לקבץ חתימות ביולוגיות לעשר קטגוריות רחבות:
דפוסי איזוטופים: עדות איזוטופית או דפוסים איזוטופיים הדורשים תהליכים ביולוגיים להיווצרותם.
כימיה : תכונות כימיות הדורשות פעילות ביולוגית.
חומר אורגני: חומרים אורגניים שנוצרו על ידי תהליכים ביולוגיים.
מינרלים: מינרלים או שלבים ביומינרליים שהרכבם ו/או המורפולוגיה שלהם מצביעים על פעילות ביולוגית (למשל, ביומגנטיט).
מבנים ומרקמים מיקרוסקופיים: מלט ביולוגי, מיקרוטקסטורות, מיקרו מאובנים וביופילמים שנוצרו ביולוגית.
מבנים ומרקמים פיזיקליים מאקרוסקופיים: מבנים המצביעים על מערכות אקולוגיות מיקרוביאליות, ביופילמים (למשל, סטרומטוליטים) או מאובנים של אורגניזמים גדולים יותר.
שונות זמנית: שינויים בזמן של גזים אטמוספיריים, רפלקטיביות (אנ') או מראה מקרוסקופי המעידים על נוכחות החיים.
תכונות החזר פני השטח: יכולת זיהוי מרחוק של תכונות החזרה בקנה מידה גדול עקב פיגמנטים ביולוגיים.
גזים אטמוספיריים: גזים הנוצרים על ידי תהליכים מטבוליים ו/או מימיים, אשר עשויים להיות נוכחים בקנה מידה פלנטרי.
חתימה טכנולוגית : חתימות המעידות על ציוויליזציה מתקדמת מבחינה טכנולוגית.
ישימות

הבדיקה האם חתימה ביולוגית פוטנציאלית היא ישימה כרוכה בתהליך מסובך מיסודו. מדענים חייבים לשקול כל הסבר חלופי אפשרי לפני שהם מגיעים למסקנה שמשהו הוא חתימה ביולוגית אמיתית. שיקול כזה כרוך בחקירת הפרטים הקטנים שהמייחדים כוכבי הלכת והבחנה אם יש סטייה מהתהליכים הלא ביולוגיים הצפויים הקיימים בכוכב לכת. לגבי כוכב לכת שיש בו חיים, ההבדלים הללו יכולים להיות קטנים במיוחד או לא קיימים בכלל, מה שמוסיף לקשיים בגילוי חתימה ביולוגית. שנים של מחקרים מדעיים הגיעו לשיאם בשלושה קריטריונים שבהם חתימה ביולוגית פוטנציאלית חייבת לעמוד כדי להיחשב לכדאית למחקר נוסף: מהימנות, שרידות ויכולת זיהוי.
ישימות > מהימנות

חתימה ביולוגית חייבת להיות מסוגלת לגבור בהיתכנותה על כל התהליכים האחרים העשויים ליצור תכונות פיזיקליות, ספקטרליות וכימיות דומות. כאשר חוקרים חתימה ביולוגית אפשרית, על המדענים לשקול היטב את כל המקורות האפשריים האחרים של החתימה הביולוגית לכאורה הנחקרת. ידוע כי צורות חיים רבות מחקות תגובות גיאוכימיות. אחת התיאוריות על מקור החיים כרוכה במולקולות המפתחות את היכולת לזרז תגובות גיאוכימיות כדי לנצל את האנרגיה המשתחררת מהן. אלו הם חלק מהמטבוליזמים המוקדמים ביותר המוכרים (ראה מתנוגנזה). במקרה שכזה מדענים עשויים לחפש חוסר שיווי משקל במחזור הגיאוכימי, דבר שיצביע על תגובה שמתרחשת לעיתים קרובות יותר או פחות ממה שהיא צפויה. חוסר שיווי משקל כזה יכול להתפרש כאינדיקציה לחיים.
ישימות > שרידות

חתימה ביולוגית חייבת להיות מסוגלת להחזיק מעמד מספיק זמן כדי שגשׁושית, צפייה טלסקופ או אדם יוכלו לזהות אותה. תוצאה של תגובות מטבוליות באורגניזם ביולוגי היא ייצור פסולת מטבולית (אנ'). בנוסף, המבנה של אורגניזם יכול להישמר כמאובן ואנו יודעים שחלק מהמאובנים על פני כדור הארץ הם בני עד 3.5 מיליארד שנים. תוצרי לוואי אלה יכולים ליצור חתימות ביולוגיות מצוינות מכיוון שהם מספקים ראיות ישירות לחיים. עם זאת, כדי להיות חתימה ביולוגית בת קיימא, תוצר לוואי חייב להישאר שלם לאחר מכן כדי שמדענים יוכלו לגלות אותו.
ישימות > יכולת זיהוי

חתימה ביולוגית חייבת להיות ניתנת לזיהוי עם הטכנולוגיה הנוכחית כדי להיות רלוונטית בחקירה מדעית. נראה שזו אמירה מובנת מאליה, אך ישנם תרחישים רבים שבהם חיים עשויים להיות נוכחים על כוכב לכת מבלתי שהם ניתנים לזיהוי בגלל מגבלות הנובעות ממגבלות הטכנולוגיות הנוכחיות של האדם.
ישימות > יכולת זיהוי > תופעה חיובית כוזבת

לכל חתימה ביולוגית ייתכנו מנגנונים חיוביים כוזבים ייחודיים או תהליכים לא ביולוגיים שיכולים לחקות את התופעה של החתימה הביולוגית לכאורה. דוגמה חשובה היא שימוש בחמצן כחתימה ביולוגית. על פני כדור הארץ, רוב החיים סובבים סביב החמצן. זהו תוצר לוואי של פוטוסינתזה שבהמשך משמש צורות חיים אחרות לנשימה. חמצן ניתן לזיהוי בקלות גם בספקטרום הבליעה של האור שמוחזר מכוכב הלכת, עם פסים מרובים על פני טווח אורכי גל רחב יחסית, ולכן הוא יוצר חתימה ביולוגית טובה מאוד. עם זאת, מציאת חמצן לבדה באטמוספירה של כוכב לכת אינה מספיקה כדי לאמת את קיומם של חיים על פניו, בגלל המנגנונים החיוביים-כוזבים הקשורים לחתימה ביולוגית זו. למשל, חמצן יכול להצטבר באופן אביוטי באמצעות פוטוליזה אם יש מעט גזים שאינם ניתנים לעיבוי או אם כוכב הלכת מאבד הרבה מים. מציאת והבחנה של חתימה ביולוגית מהמנגנונים הפוטנציאליים החיוביים כוזבים שלה היא אחד מהעניינים המסובכים ביותר של בדיקת כדאיות החקירה מכיוון שהיא זקוקה לכושר התובנה האנושית.
ישימות > יכולת זיהוי > תופעה שלילית כוזבת

בניגוד לתוצאות חיוביות שגויות, חתימות ביולוגיות שליליות כוזבות מתעוררות כאשר חיים עשויים להיות נוכחים על כוכב אחר, אך תהליכים מסוימים בכוכב זה הופכים את החתימות הביולוגיות הפוטנציאליות לבלתי ניתנות לזיהוי. זוהי בעיה מתמשכת ותחום מחקר בהכנה לטלסקופים עתידיים שיהיו מסוגלים לצפות באטמוספירות אקסופלנטריות.
ישימות > יכולת זיהוי > מגבלות אנושיות

ישנן דרכים רבות שבהן בני אדם עשויים להגביל את הכדאיות המחקר של חתימה ביולוגית פוטנציאלית. הרזולוציה של טלסקופ הופכת חשובה כאשר לשלילת מנגנונים חיוביים כוזבים מסוימים, ולטלסקופים נוכחיים רבים אין את היכולות לצפות ברזולוציה הדרושה כדי לחקור חלק מהם. בנוסף, על גשושיות וטלסקופים עובדים בשיתופי פעולה ענקיים מדענים מהתמחויות שונות. לכן אמצעים חדשים אלה נושאים מגוון מכשירים המהווים פשרה בין צורכיהם השונים של המדענים. כדי שמדען בעל התמחות מסוימת יוכל לזהות משהו שאינו קשור לחתימות ביולוגיות, ייתכן שתוקרב היכולת של מכשיר לאתר חתימות ביולוגיות.
דוגמאות כלליות > גאומיקרוביולוגיה

מנגנונים חיוביים כוזבים לחמצן במגוון תרחישים של כוכב לכת. המולקולות בכל מלבן גדול מייצגות את התורמים העיקריים לספקטרום של האטמוספירה של כוכב הלכת. המולקולות מוקפות בצהוב מייצגות את המולקולות שיעזרו לאשר חתימה ביולוגית חיובית כוזבת אם הן יתגלו. יתרה מזאת, המולקולות שחצויות בקו אדום יסייעו לאשר חתימה חיובית כוזבת אם הן לא יתגלו.,תמונה מותאמת מ-Victoria Meadows (אנ') '2018 "חמצן כמחקר לחתימה ביולוגית".
נטפרי

| --- | --- |

 נתונים כלליים
 סוג:  עמותה
 מוטו:  החופש לגלוש בטוח
 תקופת הפעילות:  2014–הווה (כ־11 שנים)
 משרד ראשי:  מודיעין עילית
 מוצרים עיקריים:  סינון אינטרנט
  
 netfree.link
 
נטפרי (באנגלית: Netfree; "רשת חופשית") היא עמותה ישראלית העוסקת בסינון תכנים באינטרנט מטעמי דת. מערכת הסינון של נטפרי פועלת בבסיסה באמצעות "רשימה לבנה" של אתרים ודפי אינטרנט שעברו צנזורה לפי שיקולי הלכה וצניעות, בשילוב סינון תמונות על ידי צוות בודקים אנושיים וסינון מלל על ידי אלגוריתם ממוחשב. נטפרי שמה דגש משמעותי על סינון תמונות וסרטונים. נטפרי פועלת בשילוב מספר ספקי שירות אינטרנט בישראל, ואינה מספקת שירות זה בעצמה.
נטפרי מפוקחת על ידי הרב יהודה סילמן והרב שריאל רוזנברג, ובפיקוח "ועדת הרבנים לביצור חומות הדת".
היסטוריה

בעקבות השימוש הגובר של הציבור החרדי ברשת האינטרנט, הקימה קבוצת מתכנתים חרדיים את נטפרי, בין השאר בשל צורך שהועלה על ידי משתמשי פורום פרוג (של מכללת פרוג) לגלישה באתרים שיש בהם תמונות רבות (מאגרי תמונות, גרפיקה וכדומה) אך עם סינון התמונות כך שיעמדו בסטנדרט הלכתי, שירות שספקיות הסינון האחרות הציעו ברמת איכות נמוכה. בתחילת הקמתה (נובמבר 2014) סינון התכנים היה חינם, והחל מ־2016 החלה גביית תשלום חודשי עבור שירות הסינון, בנוסף לסבסוד העלות על ידי תרומות ועבודת מתנדבים.
ב־2017 הוציאה האגודה למען טוהר המחנה תקנון לאינטרנט קפה במגזר החרדי שיעמדו תחת פיקוחה ויקבלו את אישורה, שמחייב שימוש בסינון נטפרי בלבד. כמו כן אגודת "חותם" אשר נותנת 'תעודת כשרות' במקומות אשר יש בהם אינטרנט קפה מאשרים רק אם מותקן סינון זה.
שיטת הסינון

סינון הטקסט באתרים מתבצע לפי החברה על ידי עובדים לא יהודים ושימוש באלגוריתם שסורק את הטקסט ומנסה לזהות טקסט שאינו עומד בערכי ההלכה והצניעות בקריטריונים שגובשו על ידי נטפרי. הסינון עובד בעיקרו בשיטת "רשימה לבנה" כלומר שכברירת מחדל כל אתרי האינטרנט סגורים, למעט רשימת אתרים שנבדקו, הנפתחים לפי בקשה המופנית ממשתמשים. לכל משתמש אפשרות להגשת 16 בקשות בחודש לפתיחת אתר (בנוסף קיימת מערכת המאפשרת לרכוש נקודות המשמשות לפתיחת אתרים נוספים מעבר לברירת המחדל). נכון לינואר 2021 ישנם למעלה מ-390,000 אתרים שנבדקו ודורגו בהתאם לתוכנם, ולמעלה ממיליארד תמונות שנבדקו בבדיקה אנושית.
סינון התכנים בנטפרי מוכוון על ידי ועדת רבנים ייעודית, על פי תקנון מוגדר. נטפרי נוקט בגישה שמרנית, וחוסם את פורום אוצר החכמה בשל טענה לתכנים שאינם עולים בקנה אחד עם עקרונות נטפרי, וחוסם את אתרי החדשות כיכר השבת, בחדרי חרדים, בשל טענה שאתרי חדשות אלו הם "אתרים חילוניים שעוסקים בציבור החרדי", ואינם נמצאים בבעלות חרדית, וכן בשל תמונות ופרסומות אשר לא מקובלות בעיתונות החרדית. לעומתם, אתרי החדשות קול חי אתר לדעת, ואתר JDN פתוחים בנטפרי.
נטפרי מאפשרת סינון לפי השתייכות קהילתית, כאשר נציגי קהילה מגדירים את רמת הסינון והתכנים למשתמשים שביקשו להצטרף לסינון זה (כדוגמת חסימת אתרי חדשות, וידאו ועוד). נכון ל־2018, פועלים במסגרת נטפרי סינונים ייחודיים לקהילות חרדיות-חסידיות גדולות.
סינון באתרים מאובטחים מתאפשר באמצעות תיעול התעבורה המאובטחת דרך שרתי נטפרי, דבר החושף את המשתמשים להתקפת אדם בתווך ולהאזנת סתר לנתונים רגישים על ידי בעלי גישה למערכות נטפרי, בדומה לחברות אחרות המספקות שירות סינון באתרים מאובטחים. עם זאת, על פי הצהרת נטפרי היא אינה אוספת נתונים על המשתמשים. העמותה מאפשרת בחירה לגבי סינון תוכני דואר אלקטרוני.
כדוגמה לסינון, משתמש בסנן נטפרי המבקש לצפות בערך באתר ויקיפדיה העברית, מנותב לערך מקביל באתר המכלול, כאשר הערך קיים שם. כאשר אין ערך מקביל המשתמש מועבר לוויקיפדיה, אך בראש כל דף מופיעה הודעת אזהרת תוכן. בנוסף בדומה לאתרים אחרים שאינם מוגדרים כאתרים חרדיים, כאשר ישנו תוכן שאינו ראוי למשתמשי נטפרי, במידה שרק חלק קטן מן הערך נפסל לצפייה - מסומן המקטע בשורות של X, במידה וחלק ניכר מן הערך נפסל או שמדובר במילים הנחשבות גרועות במיוחד - נחסם הערך כולו לצפייה ובמקומו מופיעה הודעה שהתוכן בדף זה נחסם.
שיטת הסינון > הודעות חסימה

האתר הזה עדיין לא נבדק - לאתרים חדשים שלא נשלחה עליהם בקשת בדיקה.
הרובוט האוטומטי שלנו מצא כאן דברים לא טובים - לחסימות אוטומטיות של תכנים בעייתיים.
בדקנו ולצערינו התוכן באתר זה לא טוב - לחסימה בעקבות בדיקה אנושית.
נחסמת בגלל הגדרות הקהילה שלך - כשמחברים לקהילה בעלת כללים משלה.
נחסם בהוראת וועדת הרבנים לביצור חומת הדת משום שהאתר מלא בדברי נצרות וכפירה.-הודעה חריגה ששמורה לאתרים אחדים כגון ספריא.
ייחודיות הסינון של נטפרי

מנוע החיפוש בברירת המחדל הוא חיפוש Google, בשילוב סינון ומחיקת תוצאות לא ראויות. בשל הדגש של נטפרי על סינון תמונות, ניתן להשתמש בחיפוש גוגל תמונות.
אפשרות להתאים פרופיל סינון ייחודי למשתמש מסוים, ולהפעילו על טיימר למשך זמן מסוים.
סינון תמונות ידני. נטפרי מסננת את כל התמונות באמצעות בודקים אנושיים לא-יהודים, כאשר תמונה שמאושרת נשמרת באמצעות חתימה דיגיטלית. הצורך בבדיקה אנושית לאתרים ותמונות מוביל לעיכובים בבדיקה בזמני עומס, אולם מאפשר סינון כמעט בכל אתר. על פי נטפרי נכון לינואר 2021 סוננו ונפתחו בדרך זו למעלה מ-מיליארד תמונות.
סינון וידאו. נטפרי היא היחידה שפועלת בשיטת "רשימה לבנה" שמסננת את יוטיוב, vimeo ו-wistia. לדבריה, היא בודקת ופותחת בצורה פרטנית כל וידאו שעומד בעקרונות נטפרי על פי בקשה באמצעות פירוק הווידאו לפריימים של תמונות בודדות ובדיקתם באמצעות מערך הבודקות. כמו כן, היא מאפשרת פתיחת ערוצים שלמים ביוטיוב, במידה ובעל הערוץ מתחייב לעמוד בכללי הסינון. בנוסף, אתר צד-שלישי מרכז סרטוני וידאו שנבדקו ואושרו על ידי נטפרי. על פי נטפרי נכון ליולי 2024 סוננו בדרך זו כמיליון סרטונים.
נטפרי חוסמת קבצים ששותפו ציבורית בשירות Google Drive ו־Dropbox, וכן את רוב אתרי שיתוף הקבצים, אך מאפשרת פתיחת קבצים או תיקיות ספציפיים ב-google drive ו־Dropbox לאחר בדיקתם. בנוסף, נטפרי מפעילה שירות שיתוף קבצים ייחודי על מנת להקל על משתמשיה.
נטפרי מסננת גם קובצי pdf באינטרנט, כאשר קבצים נבדקים, ובמידת הצורך והאפשרות נערכים ומוסרות מהם תמונות ותכנים שאינם עומדים בקריטריונים.
בשל הצורך לבדיקת תמונות מהירה ודיווח על תמונות מהיר, נמצא בנטפרי 'סרגל' בצד הדף ששם ניתן לדווח מיידית, וגם לראות את זמן הבדיקות און-ליין. במקרה שמותקן הסרגל, התמונות מתעדכנות בדף באופן אוטומטי לאחר בדיקתן.
נטפרי מספקת תמיכה טכנית ללקוחותיה, בדבר תקלות בסינון ואתרים שפתיחתם נתקלת בתקלה באמצעות שירות ייחודי של "הקלטת תעבורת רשת" כדי לשלוח לנציג תמיכה את נתיב התקלה.
כתוצאה משיטת הסינון הייחודית של נטפרי התאפשרה פתיחתם של אתרי קניות גדולים כדוגמת אמזון, איביי, נקסט ועלי אקספרס.
תוכנת WiFree

| --- | --- |

 מחזור חיים:  30 באוגוסט 2015 – הווה (9 שנים)
 גרסה אחרונה:  v2.8 (10 בספטמבר 2017)
 מערכת הפעלה:  ווינדוס, אנדרואיד
 http://netfree.link/wifree
 
נטפרי מפיצה תוכנה שפיתחה "Wifree" המאפשרת חסימת גישה לכל חיבור אינטרנט שאינו מסונן על ידי נטפרי. במחשב שמותקנת בו התוכנה, ישנה אפשרות להצגת סמל חתימה המעידה על כשרות המחשב.
נטפרי פיתחה גם אפליקציית סינון לאנדרואיד, אך זו פועלת בגרסת בטא ורק על טאבלטים. מרגע התקנת האפליקציה, מלבד חסימת גלישה דרך כל רשת שאיננה מסוננת על ידי נטפרי, התקנת אפליקציות וחנות Google play נחסמות אוטומטית, ובמקום זאת ישנה חנות אפליקציות אלטרנטיבית של נטפרי. בנוסף שיחות קוליות נחסמות.
VPN של נטפרי

נטפרי פיתחה תוכנת "Netfree Anywhere" אשר מסננת את החיבור לרשתות בלתי מסוננות באמצעות שירות VPN. שירות זה מאפשר לקבל את הסינון של נטפרי דרך כל ספק אינטרנט בעולם וללא תלות בספקים המסוימים שעובדים עם נטפרי.
השירות ניתן רק למי שאושר באופן פרטני, במקרה שאין לו אפשרות להשתמש בספקים של נטפרי, למשל משתמשים שאינם מישראל.
השרתים נמצאים בישראל, בצרפת, בקנדה ובארגנטינה.
הערות שוליים

↑  משה ויסברג, התקנון המלא: כמה זמן מותר לבחור ישיבה לגלוש באינטרנט, באתר בחדרי חרדים, 20 בפברואר 2017
↑  המידע על פי הצהרת נטפרי בדף הבית שלהם, ינואר 2021
↑  דיון בנושא בפורום משתמשי נטפרי
↑  דיון בנושא בפורום משתמשי נטפרי
↑  פיקוח קהילתי, אתר ויקי-נטפרי
↑  פרטיות ומידע אישי, אתר ויקי-נטפרי
↑  ההודעה מודיעה שוויקיפדיה מכילה ערכים מסולפים ודברי כפירה, ביחד עם קישור לכתבה העוסקת בכך באתר הידברות
↑  NetFree - ספריא בנטפרי, באתר נטפרי
↑  סינון התמונות, אתר ויקי-נטפרי
↑  סינון וידאו, אתר ויקי-נטפרי
↑  ראו כאן
↑  שיתוף והעברת קבצים בנטפרי, אתר ויקי-נטפרי
↑  סינון קובצי pdf, אתר ויקי-נטפרי
↑  מדריך הקלטת תעבורת אינטרנט, אתר ויקי-נטפרי
צילום מסך מתוך ויקיפדיה למשתמשי נטפרי. ריחוף עם העכבר בצד ימין של המסך פותח את סרגל האפשרויות. שימו לב לאזהרה בראש הדף, ולטקסט ה'מאוקסס' שסונן על ידי הרובוט. בפינה השמאלית התחתונה מופיעה חותמת כשרות המעידה כי המחשב 'מוגן'.
דופלגנגר (מבצע השפעה)

ערך זה עוסק בקמפיין דיסנאינפורמציה רוסי. אם התכוונתם למונח המתאר כפילים ללא קירבה ביולוגית, ראו .
דופלגנגר (באנגלית: Doppelganger, ברוסית: Доппельгангер) הוא קמפיין דיסאינפורמציה רוסי שהחל בשנת 2022 שמטרתו הפצת מידע שגוי במדינות המערב על מנת לערער את אמון הציבור במוסדות, להשפיע על תהליכים פוליטיים, להחריף מתחים חברתיים ופוליטיים קיימים וכמו גם על מנת לפגוע בתמיכתן של מדינות המערב באוקראינה בבמלחמתה מול רוסיה ובהמשך על מנת לפגוע במעמדה הבינלאומי של ישראל בעקבות מלחמת חרבות ברזל. הקמפיין נקט בטקטיקות שונות, כולל יצירה והפצה של ידיעות מזויפות, שימוש בבוטים במדיה החברתית והתחזות לאתרי חדשות לגיטימיים.
מטרות

מבצע ההשפעה נועד להפיץ נרטיב פרו-רוסי במדינות מערביות, בעיקר כדי להחליש את התמיכה המערבית באוקראינה. הנרטיב מתבסס על 4 נקודות עיקריות:
הסנקציות נגד רוסיה אינן יעילות.
אזרחי המערב הם רוסופובים.
הצבא האוקראיני הוא ברברי ומורכב מנאו-נאצים.
פליטים אוקראינים הם נטל על מדינות אירופה.
המטרה השנייה של מבצע ההשפעה היא להדהד מסרים פרו-ממשלתיים בתקשורת הרוסית כדי ליצור ולתחזק מציאות אלטרנטיבית בנוגע למלחמה באוקראינה.
היסטוריה

מבצע דופלגנגר פעיל מאז מאי 2022. הקמפיין נחשף על ידי ארגון DisinfoLab של האיחוד האירופי בספטמבר של אותה שנה.
דיסאינפורמציה

דופלגנגר מסתמך על אתרי אינטרנט מזויפים המחקים את המראה של אתרי חדשות קיימים ומוכרים, כמו דר שפיגל, לה פריסיאן (אנ'), פוקס ניוז והוושינגטון פוסט. בגרסתו הישראלית הוקמו אתרים מזויפים המחקים את וואלה, מאקו וכתב העת ליברל, והופץ דיפ-פייק של דובר צה"ל, בו הוא מזמין לכאורה אוקראינים להצטרף ללחימה למען ישראל תמורת אזרחות ושכר.
דיסאינפורמציה > הפלישה הרוסית לאוקראינה

אתרי האינטרנט המזויפים של דופלגנגר מפיצים ידיעות כזב המבקרות את נשיא אוקראינה וולודימיר זלנסקי, נשיא ארצות הברית ג'ו ביידן ומדיניות הבית הלבן ביחס לאוקראינה.
ביוני 2023 חשפו רשויות בצרפת פעילות מקומית של רשת דופלגנר, במסגרתה הוקמו אתרים המחקים, בין השאר, את לה פיגארו, לה פריזיאן ולה מונד, כמו גם את משרד החוץ הצרפתי. אתרים מזויפים אלו שימשו לקידום תוכן פרו-רוסי, כדוגמת מאמר מזויף של לה מונד שכותרתו "השר הצרפתי תומך ברצח חיילים רוסים באוקראינה". באתר המזויף של משרד החוץ פורסמה הודעה שקרית על מס של 1.5% על כל תמיכה כספית בצבא אוקראינה.
למרות חשיפתו בצרפת, מבצע דופלגנגר המשיך בפעילותו. באוגוסט 2023 קבע דו"ח של Meta כי הקמפיין החל בפעילות בארצות הברית. ואכן, בקיץ 2023 העתיקו סוכנים רוסים את אתרי האינטרנט של פוקס ניוז, הוושינגטון פוסט ואתר נאט"ו.
בנובמבר 2023 זיהו חוקרים קמפיין דיסאינפורמציה המקושר לדופלגנגר בפייסבוק. הקמפיין פרסם מודעות בתשלום עם תמונות של הידוענים טיילור סוויפט, ביונסה, ג'סטין ביבר ואחרים, לצד ציטוטים מזויפים עם מסרים פרו-רוסים ואנטי-אוקראינים.
דיסאינפורמציה > מלחמת חרבות ברזל

קמפיין דופלגנגר הפיץ מידע כוזב אודות מלחמת חרבות ברזל באמצעות אתרי אינטרנט מזויפים המחקים את המראה של פוקס ניוז, לה פריזיאן(אנ') ודר שפיגל. מאמרים שפורסמו באתרים המזויפים קידמו טענה שקרית לפיה התמיכה המערבית הכלכלית והצבאית באוקראינה הוסטה לטובת ישראל. הכתבות המזויפות פורסמו ברוסית, אוקראינית, אנגלית, צרפתית, גרמנית ועברית, ושותפו על ידי בוטים בטוויטר. דו"ח גרמני מזויף ניסה לקשור בין משבר האנרגיה באירופה למלחמת חרבות ברזל, וסרטון דיפ-פייק הראה את דובר צה"ל מזמין אוקראינים להצטרף לצבא הישראלי בתמורה לתשלום ולאזרחות.
בנובמבר 2023 האשימה צרפת את קמפיין דופלגנגר ואתר ידיעות הכזב Recent Reliable News (RRN) בהתערבות בענייניה הפנימיים על ידי שיתוף תמונות של גרפיטי מגני דוד על בניינים ברחבי פריז. בסוף אוקטובר 2023 רוססו מגני דוד כחולים על קירות רחובות בפריז ובפרבריה. המעשה, שהוצג מיד כאנטישמי, הוקע ציבורית לאור הדמיון למגני דוד שציירו הנאצים על עסקים בבעלות יהודית.
לאחר מספר ימים נעצרו זוג אזרחים מולדובים בחשד שריססו את מגני הדוד לבקשתו של אנטולי פריזנקו, איש עסקים מולדובי פרו-רוסי. עיתון לה מונד דיווח כי פריזנקו הוא שעומד ככל הנראה מאחורי אירוע הגרפיטי. ב-9 בנובמבר 2023 פרסמה צרפת הודעה רשמית המגנה את מעורבותה של רשת דופלגנגר בתקרית. חשבונות רבים, שיוחסו "ברמת ודאות גבוהה" לרשת דופלגנגר, היו הראשונים לפרסם תצלומים מקוונים של הגרפיטי וגרמו להגברה מלאכותית של תפוצתם ברשתות החברתיות. על פי משרד החוץ הצרפתי, תקרית זו מדגימה כיצד רוסיה מנצלת "משברים בינלאומיים" כדי ליצור בלבול ולהגביר מתחים ושסעים חברתיים.
ביולי 2024 פורסם כי קמפיין השפעה בינלאומי של ממשלת רוסיה סייע בהפצת כתבה מקורית אחת עליה היה חתום העיתונאי הישראלי יליד מוסקבה, ניק קוליוחין, כתבה זו הייתה חלק מסדרת כתבות "העולם בוער" עם העיתונאי הבינלאומי ניק קוליוחין, פרויקט ייחודי זה היה פרי של שיתוף פעולה בין וואלה וג'רוזלם פוסט לבין הארגון הרוסי COMMUNICATION PLATFORM RUSSIA — EU. בכתבות הובלטו מסרים של פיוס בין רוסיה לאוקראינה, ארצות הברית והמערב.
דיסאינפורמציה > אולימפיאדת פריז (2024)

רשת דופלגנגר הופעלה כנגד מארגני ומשתתפי אולימפיאדת פריז, לאור החרמתה של רוסיה מהמשחקים האולימפיים על־ידי הוועד האולימפי הבין לאומי. בין היתר פעלה רשת הבוטים, המונה כ-30,000 משתמשים פיקטיביים, כדי להעצים את ידיעת הכזב לפיה המתאגרפת האלג'יראית אימאן חליף איננה אישה, אלא טרנסג'נדרית בלתי מוצהרת. מקור הטענה בהחלטה משנת 2023 של איגוד האגרוף הבין-לאומי, גוף המקושר לממשל הרוסי ושנתמך על ידי תאגיד גזפרום, לפסול את השתתפותה של חליף מטעמי "אי עמידה בקריטריונים", שלושה ימים לאחר שניצחה את המתאגרפת הרוסיה אזליה אמינבה.
ראו גם

מבצע השפעה
דיסאינפורמציה רוסית
זרנוק הכזבים
דרייסיקאקר

מבט על דרייסיקאקר.
דרייסיקאקר (בגרמנית: Dreißigacker) היא עיירה בדוכסות סקסוניה-מיינינגן שבמדינת תורינגיה שבגרמניה. העיירה ממוקמת קילומטר מערבית למיינינגן, שמהווה המרכז הכלכלי והתרבותי של דרום מדינת תורינגיה.
היסטוריה

דרייסיקאקר מוזכרת לראשונה במסמך מ-22 באוגוסט 1311 אותו כתב ברתולד השביעי, רוזן הנברג-שלאוזינגן, ונקראת בשם דריזיצ'אצ'ר (Drizichaccher).
בין השנים 1611 ועד 1658 התרחש בעיירה ציד מכשפות, במהלכו הגיעו ארבע נשים וגבר למשפט. אנה גרמן בת ה-80 הוצאה להורג על המוקד בשנת 1611; התוצאה של ארבעת המשפטים האחרים אינה ידועה.
בשנת 1641, במהלך מלחמת שלושים השנים, חיילים אימפריאליים הרסו את המקום בהצתת האש.
ב-1710, הדוכס ארנסט לודוויג הראשון בנה בדרייסיקאקר בקתת ציד שבה שכנה מכללת היערות הראשונה של תורינגיה, האקדמיה ליערות דרייסיקאקר, מ-1801 עד 1843.
בשנת 2020, התגוררו בעיירה מעל ל-1400 תושבים.
הקהילה היהודית

המשפחות היהודיות הראשונות עברו לדרייסיקאקר ככל הנראה באמצע המאה ה-17. והתקיימה קהילה יהודית במאות ה-18 וה-19. בשנת 1833 היו בה 56 חברים. ב-1856 קיבלו היהודים שחיו בדוכסות סקסוניה שוויון אזרחי. כתוצאה מכך עברו כמעט כל המשפחות היהודיות לעיר השכנה, מייניגן. לקהילה היהודית היה חיידר, בית כנסת (שהוקמו בסביבות 1820), מקווה ובית קברות, החיידר ובית הכנסת נהרסו כליל בשריפה גדולה שהייתה בעיר ב-13 במאי 1867, בה נהרסו חלקים נרחבים בעיירה. החיידר ובית הכנסת היהודי לא נבנו מחדש, בעיקר כי בשלב זה כבר עזבו רוב המשפחות היהודיות את העיירה, ברובה למייניגן הסמוכה.
הקהילה היהודית > בית הקברות היהודי

במהלך המאה ה-17, הקימה הקהילה את בית הקברות היהודי (גר'). המצבה העתיקה ביותר היא משנת 1665. בית הקברות מחולק לשני אזורים, בחלקו העתיק קיימות עדיין 24 מצבות, רובן מהמאה ה-18, ובחלקו החדש, ישנן 28 מצבות בשתי שורות קברים. המצבה האחרונה בבית הקברות היא משנת 1880, בשנת 1932 חולל בית הקברות.